**Как се иска достъп до обществена информация?**

Достъп до обществена информация се предоставя въз основа на писмено заявление или устно запитване.

**Искане на достъп до обществена информация се подава до Изпълнителния директор на Изпълнителна агенция по лекарствата (ИАЛ) на адрес: гр. София 1303, “Дамян Груев” № 8 чрез:**

- устно запитване;

- писмено заявление;

- писмено заявление, подадено по електронен път на електронната поща на Агенцията bda@bda.bg. В тези случаи не се изисква подпис съгласно изискванията на Закона за електронния документ и електронния подпис;

- чрез Платформата за достъп до обществена информация, поддържана от Министерския съвет.

**Звено, отговорно за приемане на заявленията за предоставяне на достъп:** Деловодство, стая 103. Работно време на ИАЛ: от 9.00 до 17.30 часа

**Заявлението за достъп до обществена информация съдържа:**

1. трите имена, съответно наименованието и седалището на заявителя;

2. описание на исканата информация;

3. предпочитаната форма за предоставяне на достъп до исканата информация;

4. адреса за кореспонденция със заявителя. Ако в заявлението не се съдържат данните по т. 1, 2 и 4, то се оставя без разглеждане. Заявленията за достъп до обществена информация подлежат на задължителна регистрация по ред, определен във Вътрешните правила за достъп до обществена информация в Изпълнителна агенция по лекарствата.

**Форми за предоставянето на достъп**:

1. преглед на информацията (оригинал или копие) на адрес гр. София, ул. „Дамян Груев“ № 8 или чрез публичен общодостъпен регистър;

2. устна справка;

3. копия на материален носител;

4. копия, предоставени по електронен път, или интернет адрес, където се съхраняват или са публикувани данните.

За достъп до обществена информация могат да се използват една или повече от формите по т. 1 - 4.

Лица, които имат зрителни увреждания или увреждания на слухово-говорния апарат, могат да поискат достъп във форма, отговаряща на техните комуникативни възможности.

**Задължение за съобразяване с предпочитаната форма на достъп**:

Органите са длъжни да се съобразят с предпочитаната форма за предоставяне на достъп до обществена информация, освен в случаите, когато:

1. за нея няма техническа възможност;

2. е свързана с необосновано увеличаване на разходите по предоставянето;

3. води до възможност за неправомерна обработка на тази информация или до нарушаване на авторски права.

В изброените случаите достъпът до информацията се предоставя във форма, която се определя от съответния орган.

**Уточняване на заявлението за достъп:**

В случай, че не е ясно точно каква информация се иска или когато тя е формулирана много общо, заявителят се уведомява за това и има право да уточни предмета на исканата обществена информация. Срокът започва да тече от датата на уточняването на предмета

на исканата обществена информация. Ако заявителят не уточни предмета на исканата обществена информация до 30 дни, заявлението се оставя без разглеждане.

**Допустимо удължаване на срока за предоставяне на достъп:**

Срокът за предоставянето на исканата информация може да бъде удължен, но с не повече от 10 дни, когато поисканата в заявлението информация е в голямо количество и е необходимо допълнително време за нейната подготовка. В уведомлението се посочват причините за удължаване на срока, в който ще бъде предоставен достъп до исканата обществена информация.

**Удължаване на срока във връзка със защита на интересите на трети лица:**

Срокът за предоставянето на информация може да бъде удължен, но с не повече от 14 дни и когато исканата обществена информация се отнася до трето лице и е необходимо неговото съгласие за предоставянето й. В тези случаи съответният орган е длъжен да поиска изричното писмено съгласие на третото лице в 7-дневен срок от регистриране на заявлението по чл. 24 от ЗДОИ. При изрично несъгласие от третото лице в посочения срок съответният орган предоставя исканата обществена информация в обем и по начин, който да не разкрива информацията, която засяга интересите на третото лице. Не е необходимо съгласието на третото лице в случаите, когато то е задължен субект и отнасящата се до него информация е обществена информация по смисъла на ЗДОИ, както и когато е налице надделяващ обществен интерес от разкриването й.

**Уведомяване на заявителя за липса на исканата обществена информация:**

Когато органът не разполага с исканата информация и няма данни за нейното местонахождение, в 14-дневен срок той уведомява за това заявителя.

**Решение за предоставяне на достъп до обществена информация:**

В решението за достъп до исканата обществена информация, задължително се посочват: 1. степента на осигурения достъп до исканата обществена информация;

2. срокът, в който е осигурен достъп до исканата обществена информация;

3. мястото, където ще бъде предоставен достъп до исканата обществена информация;

4. формата, под която ще бъде предоставен достъп до исканата обществена информация; 5. разходите по предоставянето на достъп до исканата обществена информация.

В решението могат да бъдат посочени други органи, организации или лица, които разполагат с по-пълна информация. Решението за предоставяне на достъп до исканата обществена информация се връчва на заявителя срещу подпис или се изпраща по пощата с обратна разписка или се изпраща по електронен път, когато заявителят е поискал информацията да му бъде предоставена по електронен път и е посочил адрес на електронна поща. Срокът, в които се осигурява достъп, не може да бъде по-кратък от 30 дни от датата на получаване на решението.

При отказ за предоставяне на достъп до обществена информация в решението за отказ се посочват мотивите за отказа, правното и фактическото основание за отказ по ЗДОИ, дата на приемане на решението и ред за обжалване.

**Предоставяне на информация от обществения сектор за повторно използване**

Информацията от обществения сектор за повторно използване се предоставя въз основа на писмено искане, постъпило в Изпълнителна агенция по лекарствата, включително по електронна поща bda@bda.bg.

**Предоставяне на достъп до исканата обществена информация:**

Достъпът до обществена информация и до информация от обществения сектор за повторно използване е безплатен. Заявителят дължи заплащането на материалните разходи по предоставянето на информацията съгласно Наредба № Н-1 от 07.03.2022 г. за определяне на нормативи за заплащане на разходите по предоставяне на обществена информация. Достъпът на обществена информация се предоставя след представяне на платежен документ за заплащане на съответните разходи.

По искания за предоставяне на информация от обществения сектор за повторно използване се заплаща такса, която не може да надхвърля материалните разходи по възпроизвеждането и предоставянето на информацията.

Заплащането на дължимите разходи се извършва в брой в касата на Агенцията или по банков път по сметка на Агенцията в **Уникредит Булбанк, клон Калоян, IBAN: BG 85 UNCR 7630 3100 1128 90, BIC: UNCRBGSF.**

Когато заявителят е поискал достъпът до информация да му бъде предоставен по електронен път и е посочил адрес на електронна поща за получаването, органът изпраща на посочения адрес на електронна поща решението за предоставянето на достъп заедно с копие от информацията или интернет адреса, на който се съдържат данните. В тези случаи не се съставя протокол и не се заплащат разходи по предоставянето.

Ако заявителят е променил адреса на електронната поща, без да е уведомил органа, или е посочил неверен или несъществуващ адрес, информацията се смята за получена от датата на изпращането й.

**Отказ на заявителя от предоставения му достъп:**

В случаите на неявяване на заявителя в определения срок или когато не плати определените разходи, е налице отказ на заявителя от предоставения му достъп до исканата обществена информация.